**Dag Danielsen** (født 8. april 1955 i Ullensaker) er en norsk politiker. Han var stortingsrepresentant for Fremskrittspartiet i perioden 1997–2001. Han meldte seg ut av partiet i 2001. Danielsen har i perioden 2006 – juni 2014 vært generalsekretær i Ungdommens Sjakkforbund, og var tidligere generalsekretær i Norges Sjakkforbund fra 2006 ut 2010.

Høsten 2000 ble Danielsen suspendert for 30 måneder av landsstyret i Frp. Danielsen og åtte andre suspenderte og ekskluderte tillitsmenn gikk straks til rettssak mot partiet for å få tilbake sine verv, men hverken Danielsen eller de andre fikk medhold i retten. Danielsen og to andre anket saken, men anken ble avvist av Høyesterett i januar 2001. Han meldte seg ut av partiet i februar 2001. Danielsen ble i forbindelse med denne konflikten, oppfattet som leder for det som ble beskrevet som «Dag Danielsen-fløyen». Konflikten startet høsten 2000, men det har blitt antatt at den hadde sitt utspring i en fordeling av maktposisjoner under valgene på Oslo Frps årsmøte i februar 1999. På dette årsmøtet ble Einar Lonstad valgt til byrådslederkandidat, til Hagens store forbitrelse. Det har blitt antatt at Lonstad var en del av den såkalte «Dag Danielsen-fløyen».

Like etter utmeldelsen tok han og Fridtjof Frank Gundersen over minipartiet Det Liberale Folkeparti. Men en annen gruppe, ved avtroppende formann Trond Johansen, gjorde krav på partiet, og fikk støtte i Kommunaldepartementet. Dermed ble maktovertakelsen kjent ugyldig.

Danielsen støttet Rune Gerhardsen under lokalvalget i Oslo i 2003.

Danielsen har også markert seg som lokalpolitiker i Oslo og ble valgt som leder for Oslo Fremskrittsparti i februar 2000. Han var nestformann i Oslo Frp i perioden 1995–2000. Han var studieleder for Moderat Ungdom fra 1977 og formann Den Konservative Studenterforening fra 1979.

Danielsen var ansatt ved Oslo Sporveier 1980–1997. Han var politisk medarbeider Morgenbladet fra 1988 og informasjonsrådgiver Consultas A/S i perioden 1989–1995.

Han skal ha hevdet seg godt innen skolesjakken rundt 1970. I 2003 deltok han på sjakkturneringen Monarch Assurance på Isle of Man.

Han er bror av tidligere advokat Per Danielsen.

Referanser
----------

1. 1 2   www.stortinget.no[Hentet fra Wikidata]
2. ↑  *Nytt fra Sjakkontoret* Arkivert 26. august 2014 hos Wayback Machine. sjakk.no 2. juli 2014
3. ↑  «Hagen la felle for Danielsen». *Aftenposten.no*. 9. november 2008. Arkivert fra originalen Bruk av `|arkiv_url=` krever at `|arkivdato=` også er angitt (hjelp).
4. ↑  «Riktig kjennelse». *dagbladet.no* **(norsk)**. 12. desember 2000.
5. ↑
6. ↑  Grøntoft, Kristin; Orskaug, Oliver (2. februar 2001). «Danielsen ut av stortingsgruppa». *dagbladet.no* **(norsk)**.
7. 1 2  Ellingsen, Per (21. februar 2001). «To års helvete i Frp». *dagbladet.no* **(norsk)**.
8. ↑  Sponheim, Lars (16. mars 2001). «Ideologi på billigsalg?». *dagbladet.no* **(norsk)**.
9. ↑  NTBtekst - 05.05.2002 - Seksjon: INN - Kategori: Personstoff og kuriosa,
10. ↑  Aftenposten Morgen - 29.08.2003 - Side: 3
11. ↑  NTBtekst - 12.02.2000 - Seksjon: INN
12. 1 2  Stortinget: Biografi Dag Danielsen
13. ↑  Aftenposten morgen, 13.01.2006 – Side: 27
14. ↑  Aftenposten Morgen – 11.10.2003 – Side: 21

Eksterne lenker
---------------

* (no) Dag Danielsen hos Stortinget Rediger på Wikidata

|  |  |
| --- | --- |
| Oppslagsverk/autoritetsdata | Prabook **·** Stortinget
 |